作者:宋之問
標題:宿雲門寺
內容:雲門若邪裡，泛鷁路才通。夤緣綠筱岸，遂得青蓮宮。天香眾壑滿，夜梵前山空。漾漾潭際月，飀飀杉上風。茲焉多嘉遁，數子今莫同。鳳歸慨處士，鹿化聞仙公。樵路鄭州北，舉井阿巖東。永夜豈雲寐，曙華忽蔥蘢。谷鳥囀尚澀，源桃驚未紅。再來期春暮，當造林端窮。庶幾蹤謝客，開山投剡中。